**KAUNO KARTŲ NAMŲ SOCIALINIŲ PASLAUGŲ GERINIMO PLANAS 2023 METAMS**

**I SKYRIUS. ĮVADAS**

1. **Bendra informacija.**

Kauno kartų namai (toliau - Namai) – tai  Kauno miesto savivaldybės biudžetinė įstaiga, teikianti stacionarias ir nestacionarias socialines paslaugas senyvo amžiaus asmenims ir šeimoms patiriančioms socialinę riziką.

2. **Socialinių paslaugų teikimo ir gerinimo tikslai.**

Namų tikslas – teikti bendrąsias ir specialiąsias socialines paslaugas, tenkinti psichologines, socialines, kultūrines ir dvasines kiekvieno Namų gyventojo reikmes, sudaryti jiems tinkamas, žmogaus orumą išsaugančias gyvenimo sąlygas, užtikrinti sveikatos priežiūrą, materialinį ir buitinį aptarnavimą, ugdyti motinų gebėjimą pasirūpinti savimi ir savo vaiku, padėti joms integruotis į visuomenę, skatinti Namuose gyvenančių trijų kartų bendravimą ir bendradarbiavimą.

Namų misija - Priimti su meile, išleisti su meile.

Namų vizija - Tapti namais, kuriuose gera gyventi ir dirbti.

Nuolat gerinant Namuose teikiamų socialinių paslaugų kokybę siekiama užtikrinti tikslo ir uždavinių įgyvendinimą atitinkant aukščiausius globos bei priežiūros paslaugų teikimo standartus (Globos normos, EQUASS, sveikatos priežiūros bei kitos licencijos). Taip pat siekiama klientų aukščiausio pasitenkinimo teikiamų paslaugų kokybe, atliekamas lyginimas su kitomis tokias paslaugas teikiančiomis įstaigomis.

**3.** **Socialinių paslaugų gerinimo plano rengėjai.**

Socialinių paslaugų gerinimo planą parengė Namų direktorė, direktorės pavaduotoja socialiniams reikalams, padalinių vadovai, kiti specialistai.

**II SKYRIUS. BŪKLĖS ANALIZĖ**

**4. Kauno kartų namų socialinių paslaugų gavėjai ir teikiamos paslaugos.**

Namai teikia  bendrąsias ir specialiąsias socialines paslaugas. Į bendrąsias paslaugas įeina šeimų, gyvenusių Namuose, Palydėjimo paslauga jų gyvenamoje vietoje. Specialiąsias paslaugas sudaro ilgalaikė/trumpalaikė socialinė globa senyvo amžiaus asmenims ir socialinė priežiūra šeimoms, patiriančioms socialinę riziką bei senyvo amžiaus asmenims.

Socialinės globos paslaugos yra teikiamos Senelių globos padalinyje (40 vietų). Metų eigoje čia nuolat gyvena 18 - 20 senyvo amžiaus asmenų su sunkia negalia. Namuose taip pat yra skyrius asmenims, turintiems demenciją, jame 14 vietų, kurios visada užimtos. Socialinės priežiūros paslaugos yra teikiamos Pagalbos šeimai padalinyje (14 vietų) ir Pagyvenusių žmonių dienos centre (25 vietos). Pagalbos šeimai padalinį sudaro Laikino gyvenimo namai motinoms ir vaikams (11 vietų) ir Savarankiško gyvenimo namai (3 vietos).

**5. Gyventojų socialinių paslaugų poreikius sąlygojantys veiksniai**.

Lietuvos statistikos departamento duomenimis, 2021 metų pradžioje Kauno mieste gyveno 59 873 senyvo amžiaus asmenys. Senyvo amžiaus asmenų su negalia, kuriems nustatyti specialieji poreikiai, Kauno mieste yra 4635. Kauno mieste socialinių paslaugų poreikį sąlygoja vieni iš šių veiksnių kaip asmenų senėjimas ir senyvo amžiaus asmenų vienišumas taip pat socialinės rizikos veiksnius patiriančios šeimos.

Šiuo metu numanoma, kad Lietuvoje apie 50 tūkst. (tik 38 tūkst. diagnozuota) žmonių serga demencija. Prognozuojama, kad iki 2050 m. skaičius išaugs iki 78 tūkst.

Suplanuotas demencijos gydymas, priežiūra ir parama po diagnozės yra gyvybiškai svarbūs. Pagalba, globa ir gydymas įskaitant farmakologinį ir ne medikamentinį gydymą, slaugą, asmens sveikatos priežiūros, socialinių ir atokvėpio paslaugų prieinamumą, pagalbą kasdienėje veikloje, namų aplinkos pritaikymą, įtrauktį bendruomenėje, yra tai, kas reikšmingai apibrėžia su demencija susidūrusių žmonių gyvenimo kokybę. Šiandien Lietuvoje demencijos diagnozę gavusiam asmeniui tenka ne vien priimti su tuo susijusius iššūkius, bet ir mėginti susigaudyti sistemoje, kur sveikatos priežiūros ir socialinės paslaugos nėra tinkamai sustyguotos. Tam yra daug priežasčių ir spręstinų klausimų, tarp kurių – itin ryškus sveikatos priežiūros ir socialinės globos specialistų darbo krūvis, spragos specialistų rengimo ar kompetencijų vystymo procesuose. Senyvo amžiaus žmonės su negalia ar (ir) turintys demenciją jai progresuojant dažnai nesugeba tinkamai pasirūpinti savo higiena, pilnaverte mityba, judėjimas net savo namų ribose tampa pavojingu dėl padidėjusios griuvimo rizikos.

Per paskutinius 5 metus pastebima, kad Senelių globos padalinyje senyvo amžiaus asmenys apsigyvena tada kai jie patys, bei jų artimieji išnaudoja visas galimybes prižiūrėti, globoti šeimos narį asmens namuose dėl ypač didelio nesavarankiškumo ir specializuotų paslaugų poreikio.

Pagyvenusių žmonių dienos centro lankytojai taip pat dažnai turi demenciją ar jos pradžios požymių. Nors Kauno mieste yra specializuotų paslaugų šiems gyventojams, bet jos sunkiau prieinamos dėl atstumo, ne taip patogu nuvykti. Dėl sveikatos problemų lankytojus nukreipia gydytojai ir artimieji, ieškantys pagalbos. Kitos atvykimo į Pagyvenusių žmonių dienos centrą priežastys - asmenų vienišumas, bendravimo stoka, sukelianti įvairias psichologines problemas. Kiti lankytojai kreipiasi dėl saviraiškos galimybių, maitinimo paslaugos, turiningo ir įvairaus laisvalaikio praleidimo.

Pagalbos šeimai padaliniopaslaugų gavėjos į Namus dažniausiai atvyksta, kai motinai ir vaikui (-ams) nesaugu gyventi šeimoje: šeimos nariai girtauja, naudoja fizinį, emocinį ar kt. smurtą. Kai motina su vaiku (-ais) išvaromi iš namų, neturi pastovios gyvenamosios vietos. Kai neturi motinystės ir savarankiško gyvenimo įgūdžių. Kai yra jauno amžiaus ir nemoka pasirūpinti ką tik gimusiu savo vaiku. Kai motina yra nepilnametė. Kai motina yra su fizine ar/ir protine negalia ir viena rūpintis savo vaiku (-ais) neturi galimybių. Kai motina turi priklausomybę alkoholiui. Kai vaikui (-ams) taikoma laikinosios priežiūros priemonė socialines paslaugas teikiančioje įstaigoje kartu su motina.

**6. Namuose teikiamų socialinių paslaugų analizė ir 2022 m. rezultatų apžvalga.**

**6.1. Paslaugų teikimas Pagalbos šeimai padalinyje**;

2022 metais Laikino gyvenimo namuose motinoms ir vaikams gyveno 17 šeimų, kuriose auga 26 vaikai. Savarankiškai gyventi išvyko 7 šeimos. Visoms šeimoms, kurioms buvo teikiama Intensyvi krizių įveikimo pagalba Namuose, rekomenduojama tęsti socialines paslaugas šeimos namuose ar kitose socialines paslaugas teikiančiose įstaigose. Vaikai buvo paimti iš 2 šeimų. Savarankiško gyvenimo namuose gyveno 2 šeimos su 2 vaikais. Paslaugos bus tęsiamos ir 2023 m., ugdant kasdienio gyvenimo įgūdžius, padedant spręsti kylančias socialines ir kitas problemas.

Darbe su šeimomis vadovaujamės Kauno miesto socialinių paslaugų centro pagalbos plano rekomendacijomis (peržiūra kas 6 mėn. kartu su atvejo vadybininke), numatomas Šeimos individualios socialinės priežiūros planas (peržiūra vyksta kas 3 mėn.). Individualūs pokalbiai, individualūs praktiniai užsiėmimai skirti motinystės ir savarankiško gyvenimo, pozityvaus bendravimo, biudžeto planavimo įgūdžių ugdymui. Per 2022 metus su kiekviena gyventoja bent kartą per savaitę vyko individualūs užsiėmimai, tema renkama atsižvelgiant į to meto poreikį. Viso įvyko 405 individualūs užsiėmimai. Užsiėmimai grupėse motinystės ir savarankiško gyvenimo įgūdžių ugdymui, psichoterapinės grupės, individualios socialinio darbuotojo ir psichologo konsultacijos, apklausos. Iš viso įvyko 150 užsiėmimų grupėje; jie skirti ugdyti motinystės, kasdienio gyvenimo, biudžeto planavimo, savivertės kėlimo įgūdžius. Užsiėmimus veda psichologė ar socialinės darbuotojos.

2022 m. Pagalbos šeimai padalinyje iš viso buvo taikomos 163 grupinės psichologinės terapijos sesijos iš jų 3 grupiniai užsiėmimai neformalioje aplinkoje (t. y. išvykos į Žiegždrių žirgyną, Ledo areną, Pažaislio vienuolyną) ir 308 individualūs pokalbiai. Iš jų 286 asmeninės psichologinės konsultacijos. Grupės terapijos tikslas yra išmokti pažinti bei išreikšti kylančius jausmus ir mintis, įgyti įžvalgų bei atrasti alternatyvių problemų sprendimo būdų, patirti saugų artimą santykį ir sulaukti paramos. Saugioje erdvėje motinos turi galimybę pasidalinti savo patyrimais, tokiu būdu gauti atgalinį ryšį, atjautą, palaikymą iš aplinkinių, kas padeda įgyti daugiau pasitikėjimo savimi ir išlaikyti santykį su artimaisiais.

Vaiko raidos skatinimui skirtų užsiėmimų buvo 40. Užsiėmimus veda kineziterapeutė kartu su socialine darbuotoja. Pagalbos šeimai padalinyje kineziterapeutė vedė 28 grupinius užsiėmimus ir 133 individualius užsiėmimus. Grupinių užsiėmimų metu atliekama mamų su vaikais pratimai, eisenos lavinimas, žaidimai, informacijos dalinimas apie vaiko raidą, taisyklingą nešiojimą ir vaikščiojimą. Individualių užsiėmimų metu atsižvelgiama į individualius šeimos narių poreikius. Vaikams atliekami judesių raidos tyrimai, bendrosios motorikos raida, mankštos, masažai. Daug laiko skiriama informacijos suteikimui motinoms.

Skatinamas dvasinių poreikių atsiskleidimas ir jų patenkinimas. Buvo organizuota 10 grupinių susitikimų, 1 ekskursija, įvyko 11 individualių pokalbių ir 2 susitikimai su svečiais, gyventojos su vaikais 2 kartus dalyvavo Šv. Mišiose.

2022 metais palydėjimo paslaugas gavo 7 iš Namų išėjusios šeimos. Paslaugos teiktos telefonu - 23 pokalbiai arba šeima konsultuota Kauno kartų namuose – 24 kartai (konsultacija, informacija, aprūpinimas maistu). Apsilankyta šeimų namuose – 2 kartai. 3 šeimos išvyko gyventi į kitus miestus ir joms teikti paslaugas nėra galimybių. Apie suteiktas paslaugas daromi įrašai paslaugų teikimo dienyne. Šeimas lanko 2 socialinės darbuotojos.

**6.2. Paslaugų teikimas Senelių globos padalinyje;**

Senelių globos padalinyje per 2022 metus ilgalaikės/trumpalaikės socialinės globos paslaugas gavo 49 senyvo amžiaus asmenys. Iš jų 29 gyventojams nustatyta sunki negalia. 3 paslaugų gavėjai buvo ne iš Kauno miesto. Per metus mirė 11 asmenų, atvyko 13 naujų gyventojų. Namuose gyveno 24 senyvo amžiaus asmenys, kuriems nustatyta demencijos diagnozė. Kaip minėta, visiems gyventojams teikiamos įvairiapusės paslaugos.

Bendrosios praktikos slaugytojas atsižvelgęs į paslaugų gavėjo sveikatos būklę ir šeimos gydytojo rekomendacijas sudaro individualų slaugos planą kiekvienam paslaugų gavėjui, stebi jo efektyvumą, jeigu reikia – koreguoja. Pirmos pagalbos suteikimas/ iškvietimas, nuvežimas pas šeimos gydytoją ar kitus specialistus (per 2022 m. buvo 201 vizitas pas specialistus) arba jų iškvietimas. Šeimos gydytojų ir gydytojų specialistų paskirtų vaistų pirkimas, jų išdalijimas, vaistų suleidimas, lašelinių pastatymas, kraujospūdžio, deguonies kraujyje matavimas, kraujo, šlapimo, kaprologinio tyrimo mėginių paėmimas, deguonies, šviesos terapijos, pagalbinių priemonių parūpinimas (įgytos 7 naujos pagalbinės priemonės).

Kineziterapija vyksta tiek individualiai tiek grupiniuose užsiėmimuose. Lavinama pusiausvyra, koordinacija, raumenų jėgos didinimas, smulkiosios motorikos lavinimas, kraujotakos gerinimas. Atliekama: pasyvūs pratimai, pusiau aktyvūs pratimai, pusiausvyros pratimai, pasipriešinimo įveikimo pratimai, koordinacijos pratimai, tempimo pratimai, atpalaidavimo pratimai, mobilumo pratimai, kvėpavimo pratimai, eisenos lavinimas, techninės pagalbos priemonių parinkimas ir pritaikymas. Naudojamos fizioterapijos priemonės: elektroterapija, limfodrenažas. Mankštoms naudojama pagalbinės priemonės. 2022 m. Senelių globos padalinyje iš viso buvo atliktos 161 grupės mankštos ir 1593 individualūs užsiėmimai. Šių veiklų metu susitelkiama į žmogaus poreikius ir galimybes, atliekami pasyvūs pratimai, eisenos lavinimas ir viso kūno stiprinimas.

Darbo užimtumo specialistas atsižvelgia į gyventojų individualius poreikius ir galimybes, parenka individualaus ir grupinio darbo metodus, kurie geriausiai atliepia jų interesus užsiimant darbine veikla. Organizuoja gyventojų laisvalaikio užsiėmimus, skatina gyventojų savarankiškumą, ugdo naujus darbo įgūdžius, padeda organizuoti kalendorines šventes ir kitus renginius globos namuose, organizuoja pažintines, kultūrines išvykas, vyksta kartu. Bendradarbiauja su savanoriais, įstaigos socialiniais darbuotojais, rėmėjais, ieško naujų išteklių. Taip pat kartu su gyventojais dalyvauja dienos centro organizuotose programose, esant poreikiui padeda joms ruoštis, vykdo bendrą veiklą. Nuo šių metų liepos mėnesio suorganizuotos 2 kalendorinės, 2 jubiliejinės šventės. Vyko rudens šventinis renginys ir paroda, “Pyragų dienos” paminėjimas. 24 kartus apsilankė Lietuvos Raudonojo Kryžiaus (toliau - LRK) savanoriai, 24 kartus negalią turinčių asmenų organizacija “Korys”, 2 kartus apsilankė Kauno apskrities viešoji biblioteka (toliau - KAVB) pagal projektą „Ateinanti biblioteka“, 4 kartus vaikų lopšelis darželis “Nežiniukas”, 1 kartą atvyko VŠĮ Kauno Jėzuitų gimnazijos moksleiviai. Taip pat edukacinę programą 1 kartą vykdė svečiai iš Kauno miesto muziejaus, “Aromama” atstovė bei gydytoja - odontologė. 48 kartus vyko grupinės edukacinės veiklos, 24 individualūs užsiėmimai.

2022 m. Senelių globos padalinyje buvo surengti 87 grupiniai užsiėmimai psichologinėmis, psichoemocinės sveikatos temomis. Iš jų 42 grupiniai užsiėmimai demenciją turintiems asmenims. Individualūs susitikimai organizuoti 220 asmenims. Grupinių užsiėmimų tikslas: tobulinti bendravimo įgūdžius, skatinti tinkamai reikšti individualų požiūrį į skirtingas gyvenimiškas situacijas. Kuo ilgiau išlaikyti atminties, suvokimo, pažintines funkcijas. Individualių pokalbių metu gyventojams suteikiama galimybė išsakyti savo mintis, problemas, išgyvenimus laikantis absoliutaus abipusio konfidencialumo principo.

Dvasiniai poreikiai patenkinami per maldos praktikas, projektinę veiklą ir paskaitas religine tema. Buvo organizuota 44 grupiniai susitikimai, 5 susitikimai su svečiais, vyko 3 Šv. Mišios, 42 kartus vyko bendra malda, 294 kartus vyko individualūs pokalbiai arba maldos praktika. Be Šv. Mišių metu gautų Sakramentų, gyventojai Sakramentus papildomai gavo 76 kartus.

* 1. **Paslaugų teikimas Pagyvenusių žmonių dienos centre.**

Pagyvenusių žmonių dienos centre teikiamos socialinės priežiūros paslaugos - konsultavimas, informavimas, pagalba sprendžiant įvairias problemas. Vyksta individualūs ir grupiniai užsiėmimai - paskaitos ir praktinės konsultacijos sveikatingumo klausimais, rankdarbiai, pokalbiai, kulinarinės valandėlės, dainos klubas, anglų kalbos pamokos, šiaurietiškas ėjimas. Vyksta daug ekskursijų, edukacinių užsiėmimų, koncertų, švenčių, parodų ir kitų laisvalaikio užsiėmimų. Planuojant, rengiant ir pravedant įvairius užsiėmimus, dalyvauja Dienos centro lankytojai, atsižvelgiama į jų nuomonę. Taip pat vyksta kineziterapijos užsiėmimai, kurių metu atliekamos grupinės mankštos. Mankštos metu atliekama pusiausvyros lavinimas, smulkiosios motorikos lavinimas, raumenų jėgos didinimas, kraujotakos gerinimas, kvėpavimo pratimai, mobilumo didinimas. Pagyvenusių žmonių dienos centre buvo atliktos 142 grupinės mankštos, kurių metu lavinamas visas kūnas, pratimai atliekami skirtingose pozicijose, informacijos teikimas apie fizinį aktyvumą.

Dvasiniai poreikiai patenkinami per maldos praktikas, šventovių lankymą ir paskaitas religine tema. Buvo organizuota 18 grupinių susitikimų, 11 ekskursijų, 10 kartų vyko bendra malda.

1. **Paslaugų gavėjų apklausos dėl pasitenkinimo teikiamomis paslaugomis rezultatai.**

Siekdama teikiamų paslaugų efektyvumo, Namų administracija nuolat vertina įstaigoje teikiamų paslaugų kokybę ir socialinės globos atitiktį socialinės globos normoms. Vertinama periodiškai, kartą per metus. Atlikdami šį vertinimą Namai atlieka paslaugų gavėjų pasitenkinimo teikiamomis paslaugomis tyrimą ir pildo klausimyną socialinės globos atitikties vertinimui. Su socialinės globos atitikties socialinės globos normoms vertinimo ir paslaugų gavėjų pasitenkinimo teikiamomis paslaugomis apibendrinimas, išvadomis susirinkimo metu supažindinama visa Namų bendruomenė.

**7.1. Pasitenkinimo Pagalbos šeimai padalinyje teikiamomis paslaugomis tyrimo rezultatai.**

Palydėjimo paslaugos gavėjos nėra apklausiamos dėl pasitenkinimo paslaugomis, nes kuriamas klausimynas šiai apklausai vykdyti. Savarankiško gyvenimo namų paslaugų gavėjos apklausoje nedalyvavo, nes KKN taikoma praktika apklausą atlikti asmeniui išvykstant nutraukus paslaugų teikimą. Apklausoje dalyvavo 8 šeimos iš Pagalbos šeimai padalinio (toliau - PŠP), gyvenančios Laikino gyvenimo namuose motinoms ir vaikams. Visiškai patenkintos teikiamomis sveikatos priežiūros paslaugų organizavimu ir Namų aplinka, patalpomis. 75 proc. apklaustųjų *labai tenkina* santykiai su darbuotojais, taip pat tarpusavio santykiai. Likusi dalis, 25 proc., vertina kaip *netenkina*. 12,5 proc. apklausos dalyvių *netenkina* vidaus tvarkos taisyklės. Veiklos ir užimtumas *netenkina* taip pat 12,5 proc. respondenčių.

Pagalbos šeimai padalinio teikiamomis paslaugomis yra patenkintos 87,5 proc. respondenčių.

**7.2. Pasitenkinimo Senelių globos padalinyje teikiamomis paslaugomis tyrimo rezultatai.**

Apklausoje dalyvavo 37 iš 39 Senelių globos padalinio gyventojai. 9 asmenys klausimyną užpildė savarankiškai, kiti su darbuotojų arba šeimos narių, artimųjų pagalba. Žemiau esančioje diagramoje pavaizduota atsakymų suvestinė. Gyventojai atsakė, kad juos *„labai tenkina“* Namų patalpos ir aplinka 78,4 proc., santykiai su darbuotojais – 73 proc., skalbyklos paslaugos – 64, 8 proc., Vidaus tvarkos taisyklės – 62,2 proc., užimtumo ir kitų veiklų organizavimas - 54,1 proc., tarpusavio santykiai – 46 proc., sveikatos priežiūros paslaugos – 37, 8 proc., ir maisto racionas, maitinimo paslauga – 40,5 proc.. Vienas respondentas (2,7 proc.) maitinimo paslaugą vertino *„visiškai netenkina“*, kitos paslaugos taip nebuvo įvertintos. Žemiausiai, kaip netenkinančios vertinamos *„netenkina*“ yra vėl maitinimo paslauga – 10,8 proc., sveikatos priežiūros paslaugos – 5,4 proc., Vidaus tvarkos taisyklės – 2,7 proc..

Klausimyne buvo pateikti trys papildomi klausimai dėl medikamentų pakankamumo, vežimo į polikliniką pas gydytojus bei higienos priemonių pakankamumo. Pateikti galimi atsakymai *taip* arba *ne*.

Gyventojai įvertino, kad į polikliniką yra nuvežami 100 proc., t. y. 37 iš 37. Medikamentų pakanka 89,2 proc. gyventojų, kad pakanka higienos priemonių vertina 70,3 proc. apklausos dalyvių.

Klausimyno pabaigoje yra laisva erdvė įrašyti savo siūlymus, skundus ar pageidavimus. Pasikartojančių įrašų buvo dėl maisto, maitinimo, išvykų. Gyventojai išreiškė, kad norėtų *dažnesnių šeimos gydytojos vizitų, dažnesnių ekskursijų ir išvykų už Namų ribų, daugiau renginių, įvairesnio ir kokybiškesnio maisto raciono, skanesnio maisto, mažiau žuvies*. Gyventojai pastebėjo, kad *maistas būna atvėsęs, kad nepatinka ta vieta prie stalo, kurioje sėdi, norėtų sėdėti kitur.*

Apibendrinant galima teigti, kad Senelių globos padalinio gyventojai gaunamas paslaugas vertina kaip *„labai tenkina“* arba *„tenkina“*. Mažiausiai tokio įvertinimo skiriama Maitinimo paslaugai ir Sveikatos priežiūros paslaugų organizavimui“.

Senelių globos padalinyje teikiamomis paslaugomis *labai patenkinti* arba *patenkinti* yra 91,55 proc. respondentų.

* 1. **Pasitenkinimo Pagyvenusių žmonių dienos centre teikiamomis paslaugomis tyrimo rezultatai**

Apklausoje dėl pasitenkinimo teikiamomis paslaugomis dalyvavo 21 Pagyvenusių žmonių dienos centro (PŽDC) lankytojas. 90 proc. respondentų *labai tenkina* tarpusavio santykiais ir veiklomis, užimtumu. 85 proc. *labai tenkina* santykiai su Namų darbuotojais, vidaus tvarkos taisyklės, Namų patalpos bei aplinka. 4,6 proc. *netenkina* santykiai su darbuotojais, užimtumo organizavimas bei patalpos ir aplinka. Sveikatos priežiūros paslaugų organizavimas *labai tenkina* arba *tenkina* visus apklausos dalyvius.

Pagyvenusių žmonių dienos centro teikiamomis paslaugomis patenkinti 87,3 proc. lankytojų.

1. **Socialinio darbo personalo skaičius.**

Namuose dirba 6 socialinės darbuotojos, 12 individualios priežiūros darbuotojų, 2 užimtumo specialistės, psichologė, vedėja socialiniams reikalams, direktorės pavaduotoja socialiniam darbui. Personalas yra tinkamo išsilavinimo ir kvalifikacijos. Paminėtina, kad antri metai namuose dirbanti sielovados specialistė (nors nėra priskiriama socialinio darbo personalui) atlieka svarbų vaidmenį paslaugų teikime visoms paslaugas KKN gaunančioms klientų grupėms.

**III SKYRIUS. UŽDAVINIAI IR PRIEMONIŲ PLANAS**

1. **Prioritetinės socialinių paslaugų gerinimo kryptys.**

Numatytos dvi prioritetinės socialinių paslaugų gerinimo kryptys ateinantiems, 2023 metams:

1. gerinti Namuose teikiamų socialinių paslaugų kokybę šeimai ir vaikui;
2. gerinti Namuose teikiamų socialinių paslaugų kokybę senyvo amžiaus asmenims;
3. **2023 metų prioritetinių socialinių paslaugų gerinimo krypčių įgyvendinimo planas.**

| **Eil. nr.** | **Priemonė** | **Numatyta baigti** | **Numatoma nauda** | **Atsakingas asmuo** |
| --- | --- | --- | --- | --- |
| **1.** | **Gerinti paslaugų kokybę šeimai ir vaikui Pagalbos šeimai padalinyje** | | | |
| 1.1. | Organizuoti 5-ių gyvenamųjų kambarių remontą | Rugsėjo 30 d. | Geresnės gyvenimo sąlygos, kokybiškesnė fizinė aplinka, gyventojų pasitenkinimu kokybiška aplinka ir patalpomis palaikymas | Vedėja socialiniams reikalams |
| 1.2. | Organizuoti koridoriaus remontą | Rugsėjo 30 d. | Geresnės gyvenimo sąlygos, kokybiškesnė fizinė aplinka, gyventojų pasitenkinimu kokybiška aplinka ir patalpomis palaikymas | Vedėja socialiniams reikalams |
| 1.3. | 2-jų naujų individualios priežiūros darbuotojų paieška ir priėmimas į darbą | Vasario 1 d. | Priežiūros kokybės gerinimas užtikrinant savarankiškumo įgūdžių stiprinimą | Direktorė |
| 1.4. | Organizuoti bendravimo grupes neformalioje aplinkoje 3 kartus | Spalio 1d. | Savarankiškumo, bendravimo ugdymas užimtumo skatinimas, tarpusavio santykių bei santykių su darbuotojais gerinimas | Psichologė |
| 1.5. | Organizuoti 5 dailės terapijos užsiėmimus | Kovo 25 d. | Skatinti geriau save pažinti, gerinti santykį su aplinkiniais, emocinės  savijautos, tarpusavio santykių gerinimas | Psichologė |
| 1.6. | Peržiūrėti penkis meninius filmus | Liepos 5 d. | Motinystės įgūdžių skatinimas, tinkamo santykio su vaiku gerinimas, tarpusavio santykių gerinimas, ribų ir taisyklių būtinumo supratimui gilinti. | Psichologė |
| 1.7. | Organizuoti 10 grupės užsiėmimų naudojant vaizdinę medžiagą apie žmonių bendravimą ir santykių kūrimą, diskusijose nagrinėti visuomenėje egzistuojančias taisykles | Grudžio 31 d. | Tarpusavio santykių bei santykių su darbuotojais gerinimas, bendravimo ugdymas, skatinti bendruomeniškumą | Socialinės darbuotojos |
| 1.8. | Individualių užsiėmimų metu organizuoti žaidimo su vaiku filmavimą, peržiūrą ir aptarimą | Gruodžio 31 d. | Pozityvios motinystės įgūdžių ugdymas, tarpusavio ryšio mezgimas, palaikymas, stiprinimas | Socialinės darbuotojos |
| 1.9. | Sukurti pasitenkinimo paslaugomis klausimyną palydėjimo paslaugas gaunančioms šeimoms ir atlikti metų eigoje paslaugas gavusių šeimų apklausą | Gruodžio 31 d. | Įsivertinti palydėjimo paslaugų gavėjų pasitenkinimą paslaugomis ir gautus rezultatus naudoti gerinant teikiamų paslaugų kokybę | Vedėja socialiniams reikalams |
| **2.** | **Gerinti paslaugų kokybę senyvo amžiaus asmenims diegiant/skatinant individualų požiūrį į asmenį senelių globos padalinyje** | | | |
| 2.1. | Išpildyti svajonę 4 gyventojams | Gruodžio 31 d. | Geresnės gyventojo gyvenimo kokybės kūrimas | Socialinės darbuotojos |
| 2.2. | Organizuoti 5-is debrifingo grupės užsiėmimus | Gruodžio 22 d. | Palengvės netekties sukelti išgyvenimai | Psichologė |
| 2.3. | Atlikti gyventojų apklausą dėl tiekiamo maisto raciono | Liepos 1 d. | Įvertinti gyventojų poreikiai dėl mitybos raciono, meniu sudarymo. Pagal galimybes atnaujintas meniu. | Mitybos specialistė |
| 2.4. | Organizuoti užsiėmimus II-o aukšto demenciją turintiems gyventojams | Gruodžio 20 d. | Palaikyti socialinius ryšius, aktyvinti bendravimo įgūdžius. Stimuliuoti ir palaikyti kognityvines funkcijas. | Psichologė |
| 2.5. | Organizuoti 6 sveikos mitybos, sveikos gyvensenos užsiėmimus gyventojams | Gruodžio 31 d. | Mitybos įpročių keitimas, sveikos gyvensenos skatinimas, pasitenkinimo maitinimo paslauga didinimas. | Bendrosios praktikos slaugytojos, mitybos specialistė |
| 2.6. | Vykdyti projektą “Šventasis globėjas”, naudojant šventųjų bendravimo pamaldumo praktikas | Gruodžio 31 d. | Atliepti dvasinius poreikius per vilties ir ramybės patyrimus | Sielovadininkė |
| 2.7. | Tęsti bendradarbiavimą su „Raudonuoju kryžiumi“ ar kitais partneriais galinčiais nuolat savanoriauti su gyventojais | Gruodžio 31 d. | Per bendras veiklas sustiprėja gyventojų socialiniai įgūdžiai, savarankiškumas, prasmingai leidžiamas laisvalaikis | Socialinės darbuotojos, užimtumo specialistė |
| 2.8. | Aprūpinti gyventojus reikalingomis techninės/kompensacinės pagalbos priemonėmis | Gruodžio 31 d. | Didinama gyventojų įtrauktis, išlaikomas savarankiškumas, sveikatos priežiūros paslaugų gerinimas | Slaugytojos |
| 2.9. | Mokyti naudotis naujomis informacinėmis technologijomis | Gruodžio 31 d. | Didinama gyventojų įtrauktis, išlaikomas savarankiškumas | Kineziterapeutė |
| 2.10. | Organizuoti užimtumo priemonių įsigijimą, tinkamą jų panaudojimą numatytose veiklose pagal individualius gyventojų poreikius | Gruodžio 31 d. | Individualus ir grupinis darbas su gyventojais. Savirealizacija, dėmesio koncentracija, teigiamų emocijų ir smulkiosios motorikos įgūdžių palaikymas per veiklų programą | Užimtumo specialistė |
| 2.11. | Nupirkti procedūrinę medicininę kėdę | Liepos 1 d. | Tyrimų paėmimo ir kitos procedūros atliekamos užtikrinant asmeniui privatumą, sveikatos priežiūros paslaugų gerinimas | Slaugytojos |
| **3.** | **Gerinti socialinių paslaugų kokybę senyvo amžiaus asmenims Pagyvenusių žmonių dienos centre** | | | |
| 3.1. | Atnaujinti kompiuterių kabineto aplinką | Rugsėjo 1 d. | Orumą užtikrinanti aplinka, ilgiau išsaugoti savarankiškumo įgūdžiai, įtraukties didinimas. | Vedėja socialiniams reikalams, vyr. socialinė darbuotoja |
| 3.2. | Organizuoti lankytojų atvežimą ir parvežimą 6-8 kartus per mėnesį | Gruodžio 31 d. | Užtikrintas lankytojų saugumas ir orumas (ypač turinčių demenciją ar jos požymių). Didesnis pagyvenusių žmonių dienos centro lankomumas. | Vedėja socialiniams reikalams, vyr. socialinė darbuotoja |

**IV SKYRIUS. FINANSAVIMO PLANAS**

**11. Socialinių paslaugų finansavimo šaltiniai**.

Socialinių paslaugų finansavimo šaltiniai yra Kauno m. savivaldybės biudžeto lėšos, valstybės biudžeto lėšos, pavedimų lėšos, parama ir labdara.

**12. Socialinių paslaugų kainų pokyčiai per 2019 – 2022 metus.**

|  |  |  |  |  |  |
| --- | --- | --- | --- | --- | --- |
| **Eil. nr.** | **Paslaugos pavadinimas** | **2019 m. nustatyta kaina mėn., Eur** | **2020-2021 m. nustatyta kaina mėn., Eur** | **2022 m. nustatyta kaina mėn., Eur** | **Kainos pokytis nuo 2019 m. iki 2022 m. (+padidėjimas) procentais** |
| 1. | Ilgalaikė, trumpalaikė socialinė globa (asmenims su sunkia negalia), senyvo amžiaus asmenys (asmenys su sunkia negalia) (paslauga teikiama įstaigoje 20 asmenų) | 750 | 950 | 1150 | 53,33 |
| 2. | Ilgalaikė, trumpalaikė socialinė globa,  Senyvo amžiaus asmenys (asmenys su negalia) (paslauga teikiama įstaigoje 20 asmenų)) | 672 | 900 | 1050 | 56,25 |
| 3. | Socialinių įgūdžių ugdymas, palaikymas ir (ar) atkūrimas  Senyvo amžiaus asmenys (paslauga teikiama įstaigoje 25 asmenims) | 306,39 | 329 | 376,67 | 22,29 |
| 4. | Apgyvendinimas savarankiško gyvenimo namuose Socialinę riziką patiriančios šeimos (motinos, patiriančios socialinę riziką su mažamečiais vaikais) (Paslauga teikiama įstaigai patikėjimo teise priklausančiuose butuose 2 šeimos) | 229,83 | 300 | 427 | 85,79 |
| 5. | Intensyvi krizių įveikimo pagalba (laikino gyvenimo namai motinoms ir vaikams) Socialinę riziką patiriančios šeimos (besilaukiančios moterys, motinos, patiriančios riziką, ir jų vaikai) (paslauga teikiama įstaigoje 11 šeimų) | 360 | 600 | 741 | 105,83 |

**V SKYRIUS. PLANO ĮGYVENDINIMO PRIEŽIŪRA**

**13. Socialinių paslaugų plano įgyvendinimo priežiūros vykdytojai.**

Socialinių paslaugų plano įgyvendinimo priežiūrą vykdo Namų administracija ir padalinių vadovai.

**14. Socialinių paslaugų plano įgyvendinimo priežiūros etapai ir įvertinimo rezultatai.**

Socialinių paslaugų plano priežiūra atliekama etapais: ketvirčio pabaigoje susirinkimo metu su atsakingais asmenimis aptariamas plano priemonių vykdymas. Metų pabaigoje rengiama prioritetinių socialinių paslaugų gerinimo krypčių įgyvendinimo plano ataskaita.